Alanus, Dei gracia Autissiodorensis episcopus, dilectis in Christo filiis Ascelino, abbati Regniacensi, ceterisque fratribus ibidem Deo servientibus, perpetuam in Domino salutem. Hoc et divine legis sonat auctoritas et sacrorum canonum instituta confirmant, ut illis presertim ecclesiastica stipendia debeantur qui secularibus absoluti curis divino sunt mancipati servicio. Quocirca, karissimi filii, ut cessantibus omnium exactionum seu calumpniarum injuriis, libera mente Deo servire possitis, concedimus vobis decimas que ad jus episcopale et parrochiale pertinere noscuntur, tam agrorum quam vinearum vestrarum, quas in parrochia Sancti-Prisci, sive in aliis parrochiis episcopatus nostri jam acquisistis, vel adhuc acquirere per temporum intervalla poteritis. Negociamini itaque future mercedis casta negocia, et eas decimas agrorum scilicet aut vinearum vestrarum, que in locis supradictis nostri et sacerdotalis juris sunt, perpetua pace tenete. Nos vero in facte dationis commonitionem, presentem cartulam sigilli impressione communimus, ut et vos episcopalia data libere possideatis, et nemo deinceps super his adversum vos, vel ecclesiam vestram, aliquam presumat suscitare calumpniam. Hujus rei testes sunt: Henricus, Trecensis episcopus; Bartholomeus, archidiaconus Autissiodorensis; magister Willelmus, Trecensis canonicus; et Brictius, canonicus Autissiodorensis; Maurinus, capellanus de Sancto-Prisco; et Sebaudus, capellanus de Vermentun.